text: Síðan Neistin tapti hálvfinalurnar í steypakappingini hava tær ligið eitt sindur undir radaranum. Steypavinnararnir úr Kyndli fingu ikki steðgað Mariu P. Nólsoy í álopinum, og høvdu trupulleikar at fáa bóltin framvið Jovanu Stranjanac í Neistamálinum.
text: #000003
text: Fyrra hálvfinalan var ógvuliga spennandi til síðsta enda, men Neistin dróg longsta stráðið. Onnur hálvfinala gjørdist aldrin ordiliga spennandi, og neistakvinnurnar fingu stegðað kyndilsálopinum, og vunnu greitt til endans.
text: #000004
text: Nógvar bjargingar frá Jovanu, saman við einari sterkari verju, løgdu lunnar undir at Maria smekkaði 21 bóltar í kyndilsmálið í tveimum dystum.
text: #000006
text: Tað verður spennandi at síggja um Neistin fer at bjóða H71 upp til dans í finalunum, ella kanska øvugt. Vit skulu minnast til at H71 júst tapti ímóti Kyndli i steypafinaluni.
text: #000007
text: Sum fleiri skriva og siga, so er tað júst hetta vit vilja hava í hálvfinalunum til Føroyameistaraheitið. Fullar hallir, hart spæl og spenning. Bæði í Kollafirði og í Vestmanna sat man sum hyggjari við kensluni av at tað kundi farið báðar vegir. Dysturin í Vestmanna skuldi enntá í longda leiktíð fyri at finna ein vinnara.
text: #000009
text: Tað sæst at bæði liðini løgdu nógv fyri at standa í finaluni ímóti H71. Vestmennningar, verandi føroyameistarar, tykjast sum at finna tað góða spælið fram tá tað stendur mest á. Tað gjørdu teir í Kollafirði, og eisini leingi í dystinum í Vestmanna.
text: #000010
text: Mladen Mjerimacka sum stóð ein branddyst í Kollafiðri, leitaði eina løtu eftir bjargingunum í næsta dystinum. Men tá tær komu, vísti hann hví hann onkuntíð verður skýrdur føroya besti málmaður, sum Andrias Eriksen segði við Sjúrð beinleiðis í Fm1, eftir sigurin í kollafiðri.
text: #000011
text: Kollfirðingar greiddu hóast alt sína skyldu eftir longda leiktíð í Vestmanna, og sloppu sostatt undan einum stórum vónbróti fyribils. Teir reyðu hava til hetta kappingarárið lagt nógv fyri at vinna. Fleiri leikarar eru komnir til felagi, men higartil hava úrslitini verið svingandi. Stóra vónbrotið ímóti Neistanum, í hálvfinalunum í steypakappingini, var uttan iva tungt fyri kollfiðringar, og nú skulu teir royna seg í einum triðja og avgerðandi dysti ímóti Víf fyri síðan at møta H71 í finalunum, um teir ætla sær heiðursmerki í ár.
text: #000012
text: Filip Jojic fekk ein snudd í dystinum í Vestmanna, og eftir tí sum tey siga í Vestmanna, er ivasamt um hann spælir aftur komandi dyst. Flest øll høvdu saknað Filip um hann var skaddur, men serliga Víf hava tørv á honum um teir skulu gera sær vónir um enn eina FM-finalu. Tríggir leikarar eru serliga umráðandi hjá Víf sum eg síggi tað. Tað eru sjálvandi Mladen og Filip, og so Hanus Christophersen sum hesar hálvfinalunar hevur verið øgiliga avgerðandi fyri Víf.
text: #000013
text: Tað hevur ligið í luftini at Stjørnan skjótt fór at koppa H71. Tær hava spælt nakrar tættar dystir ígjøgnum kappingarárið, men enn hava tær ikki vunnið á ungu kvinnunum úr Hoyvík. Heldur ikki hesa ferð eydnaðist tað hjá Duritu Jojic og kompaní.
text: #000015
text: Spenningurin lúrdi eina løtu í Klaksvík, og eina løtu í Hoyvík, og tað manglaði lítið at endin í Hoyvík bleiv ein ordiligur gysari. Klaksvíkskvinnurnar vístu veruliga styrki tá tær bardu seg upp frá at hava verið aftanfyri við átta málum, fyri síðan miðskeiðis í seinna hálvleiki hava møguleika at javna.
text: #000016
text: Leikararnir hjá Stjørnuni hava ofta sagt við miðlarnar, at tað býr meira í teimum, tá tær tepurt hava tapt fyri oddaliðunum. Framgongd er at hóma, og hava tær nøkulunda sama hóp næsta kappingarár, fara tær uttan iva at taka fleiri stig frá hinum toppliðunum.
text: #000017
text: Klaksvíkingar megnaðu ikki at skapa tann spenningin sum fleiri høvdu vónað, og H71 við Óla Mittún á odda fingu sostatt ein lættan veg í FM-finalurnar í ár.
text: #000018
text: Tað var ongantíð nakar ivi um hvør fór at standa sum vinnari, og hoyvíkingar gleðast um at teir bert skuldu brúka tveir dystir í hálvfinalunum, meðan mótstøðuliðið í finalunum hevur spælt tríggjar harðar dystir á veg í finaluna. Um tað verður ein stórur fyrimunur vita vit ikki enn, men vit vita at orkan hevur nógv at siga.
text: #000019
text: Mennirnir hjá Heina Hanussarsyni hava havt eitt svingandi kappingarár, og eru eitt av tveimum liðum sum hava koppað H71 í ár. Teir høvdu stórar trupulleikar at spæla seg ígjøgnum verjuna hjá H71, og harafturat hava teir málmenn sum altíð hava nógvar bjargingar.
text: #000020